নস্টালজিয়া ফেরাল ফেসবুক! পুরানো ফিচার মিলবে হাতের কাছেই

ওয়েব ডেস্ক: নেট দুনিয়ায় অনেক বছর পেরিয়ে গেছে ফেসবুকের (Facebook)। সময়ের সঙ্গে বদলে গিয়েছে ব্যবহারকারীর প্রজন্ম, এসেছে নতুন নতুন ফিচার। তবে এবার মেটা (Meta) ফিরিয়ে আনছে সেই জনপ্রিয় ও নস্টালজিক এক ফিচার—‘পোক’ (Poke)। ২০০৪ সালে প্রথম এই ফিচারের মাধ্যমে ব্যবহারকারীরা বন্ধুদের মনোযোগ আকর্ষণ করতেন।

তরুণ প্রজন্মের কাছে এটি ছিল জনপ্রিয় যোগাযোগের মাধ্যম। কেউ কেউ এটিকে মজা করে ‘ফ্লার্ট’ করার মাধ্যম হিসেবে ব্যবহার করতেন। তবে পরে মেসেঞ্জার, লাইক এবং অন্যান্য রিঅ্যাকশনের জনপ্রিয়তা বাড়ায় ধীরে ধীরে পোক গুরুত্ব হারায় এবং ২০১৪ সালে এটি বন্ধ হয়ে যায়।

আরও পড়ুন: ২০৩০-এর আগেই ৯৯ শতাংশ চাকরি খাবে AI, বিশ্বজুড়ে বাড়ছে আশঙ্কা

এবার মেটা ঘোষণা করেছে, পুরোনো স্মৃতি ফিরে আনতে নতুনভাবে এই ফিচার ফিরিয়ে আনা হচ্ছে। এবার ব্যবহারকারীরা সরাসরি ফেসবুক প্রোফাইল থেকেই বন্ধুদের পোক করতে পারবেন। আলাদা করে সার্চ করতে বা অন্য পেজ ঘেঁটে খুঁজে পেতে হবে না। সঙ্গে থাকছে নোটিফিকেশন সুবিধা—আপনাকে কেউ পোক করলে তৎক্ষণাৎ তা জানানো হবে। শুধু তাই নয়, এবার নানা ধরনের ইমোজি ব্যবহার করেও পোক করা যাবে, যা যোগাযোগকে আরও মজার করবে।

View this post on Instagram

A post shared by Facebook (@facebook)

মেটার লক্ষ্য স্পষ্ট—পুরোনো ব্যবহারকারীদের নস্ট্যালজিয়া জাগিয়ে তোলা এবং নতুন প্রজন্ম, বিশেষ করে জেন জেড ব্যবহারকারীদের ফেসবুকে আরও আকৃষ্ট করা। প্রযুক্তির যুগে দ্রুত বদলে যাওয়া সামাজিক যোগাযোগের দুনিয়ায় এই ফিচার ফের জনপ্রিয়তা পাবে কি না, তা সময়ই বলবে। তবে পুরোনো দিনের বন্ধুত্ব ও হাসিঠাট্টার স্মৃতি ফেরানোর জন্য এটি নিঃসন্দেহে এক চমৎকার উদ্যোগ।